ประกาศ “การบินไทย!” แจ้งยกเลิกเที่ยวบินปากีฯ-ยุโรป (รายละเอียดเพิ่มเติม)
ประกาศ “การบินไทย!” แจ้งยกเลิกเที่ยวบินปากีฯ-ยุโรป (รายละเอียดเพิ่มเติม)
27 ก.พ. 2562

บริษัท การบินไทย จำกัด (มหาชน) หรือ THAI แจ้งยกเลิกเที่ยวบินที่ทำการบินไปยังปากีสถานเนื่องจากการประกาศปิดน่านฟ้าปากีสถานกะทันหันจากสาเหตุของความขัดแย้งระหว่างสาธารณรัฐอินเดีย และสาธารณรัฐอิสลามปากีสถาน
โดย เรืออากาศเอกปรารถนา พัฒนศิริ ผู้อำนวยการใหญ่ฝ่ายความปลอดภัย ความมั่นคงและมาตรฐานการบิน บริษัท การบินไทยฯ เปิดเผยว่า จากกรณีที่สาธารณรัฐอิสลามปากีสถานประกาศปิดน่านฟ้ากะทันหันจากสาเหตุของความขัดแย้งระหว่างสาธารณรัฐอินเดีย และสาธารณรัฐอิสลามปากีสถาน ส่งผลกระทบให้การบินไทยต้องยกเลิกเที่ยวบินไปปากีสถาน และ
เที่ยวบินที่บินผ่านน่านฟ้าปากีสถานในวันนี้ (27 กุมภาพันธ์ 2562) ดังนี้
-เที่ยวบินที่ ทีจี 341 และทีจี 342 เส้นทางกรุงเทพฯ – การาจี (ไป-กลับ)
-เที่ยวบินที่ ทีจี 345 และทีจี 346 เส้นทางกรุงเทพฯ – ละฮอร์ (ไป-กลับ)
-เที่ยวบินที่ ทีจี 349 และทีจี 350 เส้นทางกรุงเทพฯ – อิสลามาบัด (ไป-กลับ)
 
อีกทั้งเที่ยวบินที่บินผ่านน่านฟ้าปากีสถานวันนี้ 3 เที่ยวบิน ดังนี้
-เที่ยวบินที่ ทีจี 916 เส้นทางกรุงเทพฯ – ลอนดอน สหราชอาณาจักร
-เที่ยวบินที่ ทีจี 974  เส้นทางกรุงเทพฯ – มอสโก สหพันธรัฐรัสเซีย
-เที่ยวบินที่ ทีจี 926 เส้นทางกรุงเทพฯ – ภูเก็ต – แฟรงก์เฟิร์ต สหพันธ์สาธารณรัฐเยอรมนี
โดยเที่ยวบินดังกล่าวได้ทำการบินกลับมายังท่าอากาศยานสุวรรณภูมิ ซึ่งขณะนี้ได้เดินทางถึงท่าอากาศยานสุวรรณภูมิเป็นที่เรียบร้อยแล้ว และบริษัทฯ ได้ทำการดูแลผู้โดยสารในเที่ยวบินที่ได้รับผลกระทบดังกล่าวตามมาตรฐานสากล
นอกจากนี้ เพื่อความปลอดภัยสูงสุดของผู้โดยสารและการปฏิบัติการบิน บริษัทฯ มีความจำเป็นที่ต้องประกาศยกเลิกเที่ยวบินที่ทำการบินไป – กลับ เส้นทางกรุงเทพฯ – ยุโรป ทั้งหมด 11 จุดบิน ที่ผู้โดยสารต้องมาทำการเช็คอินในคืนวันที่ 27 กุมภาพันธ์ 2562 ได้แก่
-เที่ยวบินที่ ทีจี 920 เส้นทางกรุงเทพฯ – แฟรงก์เฟิร์ต
รวมทั้งเที่ยวบินที่บัตรโดยสารระบุวันเดินทางเป็นวันที่ 28 กุมภาพันธ์ 2562 ได้แก่
-เที่ยวบินที่ ทีจี 910 เส้นทางกรุงเทพฯ – ลอนดอน
-เที่ยวบินที่ ทีจี 924 เส้นทางกรุงเทพฯ – มิวนิก
-เที่ยวบินที่ ทีจี 930 เส้นทางกรุงเทพฯ – ปารีส
-เที่ยวบินที่ ทีจี 934 เส้นทางกรุงเทพฯ – บรัสเซลส์
-เที่ยวบินที่ ทีจี 940 เส้นทางกรุงเทพฯ – มิลาน
-เที่ยวบินที่ ทีจี 936 เส้นทางกรุงเทพฯ – เวียนนา
-เที่ยวบินที่ ทีจี 960 เส้นทางกรุงเทพฯ – สต๊อกโฮล์ม
-เที่ยวบินที่ ทีจี 970 เส้นทางกรุงเทพฯ – ซูริก
-เที่ยวบินที่ ทีจี 950 เส้นทางกรุงเทพฯ – โคเปนเฮเกน
-เที่ยวบินที่ ทีจี 954 เส้นทางกรุงเทพฯ – ออสโล
 
สำหรับเที่ยวบินเส้นทางจากยุโรปเข้ากรุงเทพฯ ที่ยกเลิกทำการบินในวันที่ 27 กุมภาพันธ์ 2562 ได้แก่
-เที่ยวบินที่ ทีจี 911 เส้นทางลอนดอน – กรุงเทพฯ
-เที่ยวบินที่ ทีจี 921 เส้นทางแฟรงก์เฟิร์ต – กรุงเทพฯ
-เที่ยวบินที่ ทีจี 931 เส้นทางปารีส – กรุงเทพฯ
-เที่ยวบินที่ ทีจี 941 เส้นทางมิลาน – กรุงเทพฯ
-เที่ยวบินที่ ทีจี 945 เส้นทางโรม – กรุงเทพฯ
-เที่ยวบินที่ ทีจี 971 เส้นทางซูริก – กรุงเทพฯ
-เที่ยวบินที่ ทีจี 951 เส้นทางโคเปนเฮเกน – กรุงเทพฯ
-เที่ยวบินที่ ทีจี 961 เส้นทางสต๊อกโฮล์ม – กรุงเทพฯ
-เที่ยวบินที่ ทีจี 955 เส้นทางออสโล – กรุงเทพฯ
-เที่ยวบินที่ ทีจี 925 เส้นทางมิวนิก – กรุงเทพฯ
อย่างไรก็ตาม บริษัทฯ กำลังติดตามสถานการณ์ดังกล่าวอย่างใกล้ชิด โดยบริษัทฯ ได้มีการวางแผนใช้เส้นทางบินอื่นที่ไม่บินผ่านน่านฟ้าปากีสถาน และอยู่ระหว่างการขออนุญาตบินผ่านน่านฟ้าในเส้นทางอื่น
ทั้งนี้ บริษัทฯ ขอความกรุณาผู้โดยสารที่จะเดินทางในเที่ยวบินดังกล่าว ติดตามข่าวสารอย่างใกล้ชิด หรือตรวจสอบตารางการบินได้ที่ thaiairways.com หรือ THAI Contact Center โทร. 0-2356-1111 ตลอด 24 ชั่วโมง
นอกจากนี้ เพื่อเป็นการอำนวยความสะดวกแก่ผู้โดยสารที่ถือบัตรโดยสารในเส้นทางที่ยกเลิก บริษัทฯ ได้ยกเว้นค่าธรรมเนียมสำหรับการเปลี่ยนแปลงบัตรโดยสารเส้นทางที่ได้รับผลกระทบดังกล่าว โดยจะเป็นไปตามเงื่อนไขที่บริษัทฯ กำหนด
อนึ่ง บริษัทฯ ทำการบินไปปากีสถาน 3 จุดบิน ได้แก่ การาจี และละฮอร์ โดยทำการบินทุกวันวันละ 1 เที่ยวบิน และอิสลามาบัด ทำการบินสัปดาห์ละ 4 เที่ยวบิน ทุกวันจันทร์ พุธ ศุกร์ และเสาร์